AaB’s slovakiske angriber, Pavol Safranko, udlejes til Dundee United F.C. året ud.

Pavol Safranko har ikke levet op til forventningerne i AaB, og derfor sender klubben ham nu til skotsk fodbold på en lejeaftale, der løber frem til årsskiftet. - Indtil videre har Pavols tid i AaB ikke været den succes, vi havde håbet på. Derfor har vi i fællesskab besluttet, at han i resten af sæsonen skal prøve kræfter i Dundee United F.C., der er et godt match for Pavol, siger AaB’s sportsdirektør, Allan Gaarde, i en pressemeddelelse. Genforenet med sin tidligere træner Pavol Safranko skal hjælpe den skotske klub tilbage i den bedste skotske række, efter traditionsklubben i 2016 rykkede ud. I Dundee kommer Pavol Safranko til at spille under manager László Csaba, som han kender fra sin tid i den slovakiske klub FC DAC 1904 Dunajská Streda. - Jeg har ikke spillet så meget, som jeg gerne ville i AaB. Jeg har brug for spilletid, og i Dundee United F.C. kender manageren mig og mine kvaliteter, siger Pavol Safranko. Pavol Safranko har spillet 33 kampe for AaB og scoret tre mål. Hans kontrakt med AaB løber til 30. juni 2021.